กระทรวงการคลัง เตรียมประกาศผลการพิจารณาคุณสมบัติผู้ผ่านเกณฑ์บัตรสวัสดิการ เพิ่มเติม  4 พ.ค. นี้
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า คณะกรรมการประชารัฐสวัสดิการเพื่อเศรษฐกิจฐานรากและสังคม ในฐานะหน่วยงานรับผิดชอบโครงการลงทะเบียนเพื่อสวัสดิการแห่งรัฐ ปี 2565 เห็นควรให้มีการตรวจสอบการเป็นเกษตรกร และคุณสมบัติที่เกี่ยวข้องอีกครั้ง เพื่อตรวจสอบความถูกต้องในการคัดกรอง ซึ่งจะเป็นประโยชน์แก่ผู้ที่ได้ลงทะเบียนโครงการฯ โดยจะประกาศผลการพิจารณาคุณสมบัติของผู้ที่ไม่ผ่านเกณฑ์อีกครั้งในวันที่ 4 พฤษภาคม 2566  ทั้งนี้ สำหรับผู้ที่ตรวจสอบผลในวันที่ 4 พฤษภาคม แล้วพบว่ามีสถานะ “ผ่านการพิจารณาคุณสมบัติ” จะต้องดำเนินการยืนยันตัวตน ที่ธนาคารกรุงไทย ธนาคารออมสิน หรือ ธ.ก.ส. และผลการยืนยันตัวตนต้องแสดงสถานะว่า “ผ่านการยืนยันตัวตน” ภายในวันที่ 14 พฤษภาคม 2566 เพื่อให้สามารถใช้สิทธิสวัสดิการ ได้ตั้งแต่วันที่ 18 พฤษภาคม 2566 เป็นต้นไป ซึ่งจะได้รับสิทธิย้อนหลังในส่วนของวงเงินการซื้อสินค้าอุปโภคบริโภคจากร้านธงฟ้าของเดือนเมษายน 2566 จำนวน 300 บาทสำหรับผู้ผ่านเกณฑ์คุณสมบัติรอบใหม่ที่ไม่ได้ยืนยันตัวตนภายในวันที่ 14 พฤษภาคม 2566 ยังคงสามารถยืนยันตัวตนได้ที่ธนาคารทั้งสามแห่งดังกล่าว แต่จะสามารถเริ่มใช้สิทธิได้ตามวันที่กระทรวงการคลังกำหนด และในกรณีผู้ที่ตรวจสอบผลการพิจารณาคุณสมบัติในวันที่ 4 พฤษภาคม 2566 แล้วพบว่าไม่ผ่านเกณฑ์การพิจารณา และได้ทำการยื่นอุทธรณ์ภายในที่ 1 พฤษภาคม 2566 เรียบร้อยแล้ว กระทรวงการคลังจะประมวลผลอีกครั้ง โดยจะประกาศผลการพิจารณาอุทธรณ์ในวันที่ 12 มิถุนายน 2566 ต่อไป